**ΟΜΟΣΠΟΝΔΙΑ ΓΟΝΕΩΝ & ΚΗΔΕΜΟΝΩΝ ΠΕΡΙΦΕΡΕΙΑΣ ΑΤΤΙΚΗΣ**

**Βερανζέρου 22, 6ος όροφος**

[**www.goneis.org**](http://www.goneis.org/)**. E-mail:** **omosp.goneon.attikis@gmail.com**

**ΔΕΛΤΙΟ ΤΥΠΟΥ**

**ΤΕΤΑΡΤΗ 12 ΦΛΕΒΑΡΗ, 2.30ΜΜ**

**ΠΑΡΑΣΤΑΣΗ ΔΙΑΜΑΡΤΥΡΙΑΣ ΣΤΟ ΥΠΟΥΡΓΕΙΟ ΕΣΩΤΕΡΙΚΏΝ**

Το ΔΣ της Ομοσπονδίας Γονέων Αττικής καλεί Ενώσεις και συλλόγους γονέων σε παράσταση διαμαρτυρίας στο Υπουργείο Εσωτερικών για τα προβλήματα στα σχολεία μας εξαιτίας της χρόνιας υποχρηματοδότησης.

Οι γονείς, πολλές φορές στη διάρκεια της φετινής σχολικής χρονιάς, κληθήκαμε να καλύψουμε ανάγκες των σχολείων με μοναδικό γνώμονα την προστασία των παιδιών (καθαριστικά, αναλώσιμα, χαρτιά υγείας, αθλητικό και καλλιτεχνικό εξοπλισμό, κ.α).

Η ευθύνη για την κάλυψη τους όμως δεν είναι των γονιών, ούτε των εκπαιδευτικών αλλά του κράτους και των δήμων στους οποίους έχουν μεταφερθεί αρμοδιότητες.

Εάν συνεχιστεί αυτή η κατάσταση το **τι σχολεία θα έχουμε** θα εξαρτάται αποκλειστικά από το **τι τσέπη έχουν οι γονείς** που πάνε τα παιδιά τους εκεί. Θα εξαρτάται από "**φιλεύσπλαχνους χορηγούς"** που με βάση **τις δικές τους ανάγκες** θα παρεμβαίνουν στα σχολεία. **Και αυτή η προοπτική μας βρίσκει κάθετα απέναντι.**

Ζητάμε τα αυτονόητα. Σύγχρονα και ασφαλή σχολεία με όλα τα απαραίτητα μέσα και υποδομές για μία ουσιαστική και ολοκληρωμένη παιδαγωγική διαδικασία, με παροχές που θα παρέχονται ισότιμα σε **ΟΛΑ** τα παιδιά.

Σχολεία που θα ελέγχονται σταθερά (αντισεισμικός, ηλεκτρολογικός έλεγχος, κ.α.), θα βάφονται και θα συντηρούνται, που δεν θα αποτελεί καθημερινή πιθανότητα να πέφτουν σοβάδες, να πλημμυρίζουν αίθουσες όταν βρέχει ή να "υπερθερμαίνονται" σε συνθήκες καύσωνα. Με το απαραίτητο προσωπικό καθαριότητας, σίτισης, γενικών καθηκόντων.

Οι γονείς έχουμε ήδη πληρώσει και φορολογηθεί για να έχουμε τέτοια σχολεία. Σχολεία που αντιστοιχούν στις δυνατότητες που υπάρχουν το 2025.

**Καλούμε τις Ενώσεις και τους συλλόγους γονέων της Αττικής να συμμετέχουν μαζικά στην κινητοποίηση την Τετάρτη 12 Φλεβάρη στις 2.30 στο Υπουργείο Εσωτερικών.**

Το ΔΣ

5/2/2025